Ku Gicamunsi cyo kuri uyu wa mbere, Guverineri w'Intara y'Amajyepfo Commissioner General Gasana Emmanuel yongeye kwibutsa abikorera b'i Muhanga ko hari amahirwe badakoresha. Abikorera bamusubiza ko bagifite imbogamizi y'ibikorwaremezo bidahagije.
CG Gasana Emmanuel avuga ko kuba Akarere ka Muhanga gafite amabuye y'agaciro mu Mirenge 11 kuri 12 ikagize, Muhanga ikaba iri mu masangano y'imihanda ihuza n'Umujyi wa Kigali n'Uturere twinshi tw'Igihugu ari amahirwe akomeye ku bashaka gukora ubucuruzi.
CG Gasana avuga ko amahirwe aka karere gafite atangana n'umuvuduko mu iterambere gafite.
Ati " Umugi wa Muhanga ufite Hoteli nkeya abaza kuhasura babura aho barara bakajya gucumbika i Kigali cyangwa i Huye."
Yabwiye abikorera ko bishyize hamwe nta cyatuma iterambere bifuza ritihuta, ko inkunga Umukuru w'Igihugu Paul Kagame yatanze yo kubaka Hoteli igezweho, byaba byiza abikorera bashoyemo imigabane kugira ngo yubakwe.
Pasteur Nkundiye Théophile avuga ko ibura ry'Umuriro w'amashanyarazi n'amazi rya hato na hato riteza igihombo kinini abikorera muri aka Karere ka Muhanga, kuko hari ubwo bamara amasaha atandatu umuriro n'amazi bitaragaruka.
Uwamariya Béatrice Umuyobozi w'Akarere ka Muhanga avuga ko hari urubuga bashyizeho ruhuza Ubuyobozi bw'Ibgo bishinzwe ingufu(REG), isuku n'isukura(WASAC) ndetse n'abakiliya batandukanye bavugiraho ibibazo nk'ibyo, byinshi ngo birakemuka.
Abikorera bavuga ko kutagaragaza igishushanyombonera cy'Akarere nabyo bidindiza imishinga myinshi y'abashaka kubaka inzu z'ubucuruzi n'izo guturamo.
Kimonyo Juvenal uhagarariye Urugaga rw'Abikorera mu Karere avuga ko hari ikizere bifitiye bahereye ku Isoko rya Kijyambere batangiye kubaka rizuzura ritwaye miliyari zirenga enye z'amafaranga y'u Rwanda.
MUHIZI Elisée
UM– USEKE.RW/Muhanga